32003D0803
L 312/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 ноември 2003 година
за установяване на образец на паспорт за движение в Общността на кучета, котки и порове
(нотифицирано под номер С(2003) 4359)
(текст от значение за ЕИП)
(2003/803/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално член 17, параграф 2 от нея,
като има предвид, че:
(1)
Член 5, параграф 1, буква б) от Регламент (ЕО) № 988/2003 предвижда кучета, котки и порове да бъдат придружени от паспорт при движението им между държавите-членки. Този регламент предвижда също така да се създадат образци на паспорти за движението на тези животни. Регламент (ЕО) № 988/2003 се прилага от 3 юли 2004 г. Директива 92/65/ЕИО беше изменена с оглед прилагането на същите правила за движението на съответните животни, когато се търгуват.
(2)
Съответно е подходящо да се установи образец на паспорт, който може да се използва за всички движения на кучета, котки и порове между държавите-членки. Образецът на паспорта следва да включва подробна информация за изискванията за сертифициране по отношение на ваксинациите против бяс, както и другите изисквания на Регламент (ЕО) № 998/2003 относно здравния статус на тези животни. Той следва също така да бъде във формат, който може лесно да се проверява от компетентния орган.
(3)
Образецът на паспорт следва да предвижда също така сертифициране на други ваксинации, които не се изискват съгласно Регламент (ЕО) № 988/2003 за движението на кучета, котки и порове между държавите-членки, така че паспортът да предоставя цялата необходима информация по отношение на здравния статус на въпросното животно.
(4)
В допълнение образецът на паспорта следва да включва раздел за клиничните прегледи и легализация, така че паспортите да могат да се използват също така за движение на тези животни извън Общността.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните.
ПРИЕ НАСТОЯЩОТО РЕШЕНИЕ:
Член 1
Настоящото решение установява образец на паспорт за движението на домашни любимци от видовете кучета, котки и порове между държавите-членки, както е предвидено в член 5, параграф 1, буква б) от Регламент (ЕО) № 988/2003 (образец на паспорт).
Член 2
Образецът на паспорт се съдържа в приложение I.
Член 3
Образецът на паспорт трябва да отговаря на допълнителните изисквания, определени в приложение II.
Член 4
Настоящото решение се прилага от 3 юли 2004 г.
Член 5
Адресати на настоящото решение са държавите-членки
Съставено в Брюксел на 26 ноември 2003 година.